A Bizottság 2158/93/EGK rendelete

(1993. július 28.)

a 613/91/EGK tanácsi rendelet alkalmazásában az "Életbiztonság a tengeren" tárgyú 1974. évi nemzetközi egyezmény és a hajókról történő szennyezés megelőzéséről szóló 1973. évi nemzetközi egyezmény módosításainak alkalmazásáról

AZ EURÓPAI GAZDASÁGI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a hajók Közösségen belüli átlajstromozásáról szóló, 1991. március 4-i 613/91/EGK tanácsi rendeletre [1] és különösen annak 1. cikke a) pontjának második albekezdésére,

mivel az "Életbiztonság a tengeren" tárgyú 1974. évi nemzetközi egyezmény (SOLAS 1974) és a hajókról történő szennyezés megelőzéséről szóló, az 1978. évi jegyzőkönyvvel módosított 1973. évi nemzetközi egyezmény (MARPOL 1973/1978) szabályainak alkalmazhatósága a hajók átlajstromozásának céljára, a 613/91/EGK rendelet elfogadásának napján, nevezetesen 1991. március 4-én hatályban lévő szabályokra korlátozódik;

mivel időközben a hajók biztonsági szabványának frissítése szükségessé vált, ezért az 1974. évi SOLAS-t és az ahhoz csatolt 1978. évi jegyzőkönyvet 1988. november 9-én és 10-én, 1989. április 11-én és 1990. május 23-án módosították; mivel ezek a módosítások nemzetközi szinten 1992. február 1-én léptek hatályba;

mivel szintén időközben a hajókról történő szennyezés megelőzése szabványainak frissítése is szükségessé vált, 1991. július 4-én módosították a MARPOL 1973/1978 egyezményt, és e módosítások nemzetközi szinten 1993. április 4-én léptek hatályba;

mivel annak érdekében, hogy ezeknek, a tengeri biztonságra és a szennyezés megelőzésére vonatkozó felfrissített szabványoknak a tagállamok közötti átlajstromozás tekintetében való alkalmazása biztosított legyen, ezeket a módosításokat a 613/91/EGK rendelet céljára alkalmazandónak kell nyilvánítani;

mivel az e rendeletben előírt intézkedések összhangban vannak a hajók átlajstromozásával foglalkozó bizottság 1993. május 7-i véleményével,

ELFOGADTA EZT A RENDELETET:

1. cikk

Az "Életbiztonság a tengeren" tárgyú 1974. évi nemzetközi egyezmény (SOLAS 1974) következő módosításait kell alkalmazni a 613/91/EGK tanácsi rendelet céljára:

1. az 1988. november 9-i, "Az életbiztonság a tengeren tárgyú 1974. évi nemzetközi egyezmény szerződő kormányai által a globális tengeri vészjelző és biztonsági rendszerről tartott konferenciának" a 1974 I., II.-1, III., IV., és V. fejezetét, valamint a mellékletének függelékét módosító 1. határozata;

2. az 1988. november 9-i, "Az életbiztonság a tengeren tárgyú 1974. évi nemzetközi egyezmény szerződő kormányai által a globális tengeri vészjelző és biztonsági rendszerről tartott konferenciának" a SOLAS 1974 mellékletében előírt SOLAS teherhajó biztonsági felszerelések bizonyítványt és teherhajó biztonsági rádió bizonyítványt kiegészítő felszerelés-nyilvántartásokat (E és R formanyomtatvány) elfogadó 2. határozata;

3. az 1988. november 10-i, "Az életbiztonság a tengeren tárgyú 1974. évi nemzetközi egyezmény szerződő kormányai által a globális tengeri vészjelző és biztonsági rendszerről tartott konferenciának" a SOLAS 1974 vonatkozásában az 1978. évi jegyzőkönyv I. fejezetét és a mellékletének függelékét módosító határozata;

4. a Nemzetközi Tengerészeti Szervezet Tengerészeti Biztonsági Bizottsága 57. ülésén a SOLAS 1974 mellékletének a II.-1, II-2, III., IV., V. és VII. fejezetét módosító, 1989. április 11-én elfogadott MSC 13 (57) határozat;

5. a Nemzetközi Tengerészeti Szervezet Tengerészeti Biztonsági Bizottsága 58. ülésén a SOLAS 1974 mellékletének a II.-1 fejezetét módosító, 1990. május 23-án elfogadott MSC 19 (58) határozat.

2. cikk

A Nemzetközi Tengerészeti Szervezet Tengeri Környezetvédelmi Bizottsága 1991. július 4-i 31. ülésén a hajókról történő szennyezés megelőzéséről szóló, az 1978. évi jegyzőkönyvvel módosított 1973. évi nemzetközi egyezmény I. mellékletét módosító MEPC 47 (31) határozatát alkalmazni kell a 613/91/EGK rendelet céljára.

3. cikk

Ez a rendelet az Európai Közösségek Hivatalos Lapjában történő kihirdetést követő hetedik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1993. június 28-án.

a Bizottság részéről

Abel Matutes

a Bizottság tagja

[1] HL L 68. 1991.3.15., 1. o.

--------------------------------------------------